Elon Musk, ríkasti maður heims, hefur frestað fyrirhuguðum kaupum sínum á samskiptamiðlafyrirtækinu Twitter. Frá þessu greindi auðjöfurinn sjálfur, einmitt á Twitter.
Musk sagði í tísti að kaupunum væri frestað tímabundið á meðan hann biði útreikninga sem sýndu að ruslaðgangar og falskir aðgangar að miðlinum væru innan við fimm prósent virkra notenda. Virði hlutabréfa í Twitter tók skarpa dýfu eftir að tístið birtist.
Frá því að Musk komst að samkomulagi við stjórn Twitter um kaupin hefur honum orðið tíðrætt um að eyða ruslaðgöngum, eða svokölluðum spammaðgöngum, að miðlinum, það er þeim sem dreifa ruslfærslum. Þetta segir ókunnugum rosa lítið - ruslaðgangur og ruslfærslur.
Tísti Musks fylgdi hlekkur á grein Reuters þar sem fram kom að mat Twitter væri að slíkir ruslaðgangar séu færri en sem nemur fimm prósentum daglegra notenda.
Fyrirhuguð kaup Musks á Twitter hafa verið nokkuð umdeild frá því hann samdi um að greiða 44 milljarða dala fyrir fyrirtækið.
Auk þess að vilja banna ruslaðganga hefur Musk sagt að hann vilji að svo gott sem algjört tjáningarfrelsi ríki á Twitter. Hann hefur til dæmis sagst ætla að opna aðgang Donalds Trump, fyrrverandi forseta, á nýjan leik. Musk sagði í vikunni að það hef[i bæði verið siðferðislega rangt og hreinlega heimskulegt að setja Trump í bann eftir að stuðningsfólk hans réðst inn í bandaríska þinghúsið.